La GiuRu sto dar ils impuls a la Lia rumantscha

Da David Spinnler

Ils 10 d’avust ha la radunanza da delegads da la Lia rumantscha (LR) a Domat acceptà la Giuventetgna rumantscha (GiuRu) sco uniun affiliada. La LR n'ha però betg tematisà il futur da la giuventetgna durant la Scuntrada dals 10 – 15 d’avust a Domat, PUNTS ha perquai vulì savair co ch’il secretari da la LR, Bernard Cathomas, vesa il futur da la giuventetgna en la Rumantschia suenter la Scuntrada.

PUNTS: Tge di Bernard Cathomas da las activitads da la giuventetgna durant la Scuntrada a Domat?
Bernard Cathomas: Las occurrenzas da la saira en la Cruna nua che la giuventetgna è era stada preschenta en l'organisaziun èn stadas in “highlight”. Il di da giuventetgna n'ha però betg purtà ils contacts giavischads tranter ils giuvenils rumantschs e la giuventetgna internaziunala che ha visità la Scuntrada.

Pertge n’ha la Lia betg era organisà in inscunter da la giuventetgna rumantscha cun la giuventetgna da lingua taliana, cun gualsers e cun la maioritad tudestga?
Quai fiss stà ina buna idea. Jau conced che la giuventetgna da las autras gruppas linguisticas dal Grischun è per nus fitg relevanta. Sche l'idea fiss arrivada baud avunda avessan nus segir pruvà da la realisar. Per organisar ina proxima Scuntrada stuess ins integrar la giuventetgna gia en il comité d'organisaziun. 
Nus avain però experientschas cun inscunters da giuventetgna: Igl è adina grev da motivar da sa participar. Perquai ston ins ponderar novas strategias per cuntanscher la giuventetgna. Quai è in pensum da la GiuRu.

La GiuRu è daventada uniun affiliada da la LR. En il pled d'avertura da la Scuntrada ha però mancà gist la tematica “lavur da giuventetgna”. Ha la LR emblidà questa tematica? 
En il pled d'avertura è vegnì menziunà che la giuventetgna è activa e ch'ella è perquai vegnida recepida sco uniun affiliada. Sut in aspect da cuntegn n'è la giuventetgna betg vegnida tematisada perquai ch'ella na participava betg anc a la LR. La Lia reagescha sin impuls da sias uniuns affiliadas. I vegn ad esser in pensum da la GiuRu da far far la LR quai ch'ella giavischa. La GiuRu sto daventar ina "pressure-group" per la giuventetgna en la LR.

Tge en per Bernard Cathomas iniziativas impurtantas sper la lavur da giuventetgna dal futur?
La giuventetgna sto gidar a far il pass sur ils cunfins regiunals. Projects da barat u inscunters interregiunals ston vegnir sustegnids era da la Lia. Interessant fissan barats da classas da scola professiunala. La giuventetgna pudess era dar impuls per far translaziuns da cudeschs interessants per giuvens. Teater da giuventetgna e concerts èn auters secturs interessants. Sch'i dat iniziativas vegn la LR a dar il sustegn pussaivel.

Co èsi cun ina basa legala per lavur da giuventetgna en il Grischun? Vegni a dar sustegn da la Lia en quella dumonda?
La giuventetgna sto sa defender e la LR la sustegn era en dumondas politicas. Sch'il chantun dat dapli raps ad autras occurrenzas che a quellas da la GiuRu, lura stuess la GiuRu ubain far part ubain far valair ses dretgs. La giuventetgna astga far publicamain objecziuns criticas invers decisiuns politicas. Qua tras po ella sa profilar.